b'\n_START_ARTICLE_\nKobari\xc5\xa1ka republika\n_START_PARAGRAPH_\nKobari\xc5\xa1ka republika je bilo osvobojeno ozemlje v severozahodni Sloveniji s sredi\xc5\xa1\xc4\x8dem v Kobaridu, ki so ga razglasili Tigrovci 10. septembra 1943 le dva dni po kapitulaciji Italije. Pokrivala je ozemlje Poso\xc4\x8dja vse do Gorice na jugu, segala pa je tudi v dolini Nadi\xc5\xbee in Tera (ok. 2.750 km\xc2\xb2). Obramba je temeljila na vklju\xc4\x8devanju ve\xc4\x8djega \xc5\xa1tevila lokalnega prebivalstva v novoustanovljene partizanske \xc4\x8dete pod poveljstvom Tigrovcev na \xc4\x8delu s Ferdom Kravanjo, zdru\xc5\xbeene v bataljon Andreja Manfrede._NEWLINE_Njihovo enotno delovanje ni trajalo dolgo. Tigrovce, ki so sicer delovali znotraj Osvobodilne fronte pod okriljem Komunisti\xc4\x8dne partije Slovenije, so dokaj hitro zamenjali srbski kadri v okviru KOS-a, ki jih je poslala na to ozemlje centrala KP v Beogradu. Tako kot drugod na Primorskem po kapitulaciji Italije se je tudi v Kobari\xc5\xa1ki republiki za\xc4\x8dela reorganizacija partizanskih tigrovskih enot, ki so bile samostojne do 30. septembra 1943. Tako se je spremenila taktika bojevanja s prvotno frontalnega na\xc4\x8dina na gverilskega. Italijanska brigada Garibaldi, ki je do tedaj delovala znotraj Tigrovcev, je morala po ukazu zapustiti Kobari\xc5\xa1ko republiko in se preseliti v Karnijo. Varnostno-obve\xc5\xa1\xc4\x8devalna slu\xc5\xbeba OF je 27. oktobra po stopnjevanju voja\xc5\xa1kega pritiska s strani Nemcev kljub nasprotovanju doma\xc4\x8dinov izdala ukaz o izgonu vseh italijanskih dru\xc5\xbein iz Kobarida. Za\xc4\x8delo se je tudi nem\xc5\xa1ko bombardiranje vasi v okolici Kobarida, medtem ko je bil sam Kobarid kot glavni sede\xc5\xbe poveljstva pri tem izvzet. 1. novembra se je za\xc4\x8del glavni napad nem\xc5\xa1kega II. SS-tankovskega korpusa in 71. pehotne divizije iz smeri Bovca, Tolmina  in \xc4\x8cedada, ki se je kon\xc4\x8dal brez ve\xc4\x8djega odpora z zavzetjem Kobarida in ukinitvijo Kobari\xc5\xa1ke republike.'